Vikipediyada bu soyadlı müxtəlif adamlar haqqında məqalələr var, bax: Əbilov.

**Kərrar Əbilov** (28 aprel 1930, Şuşa, DQMV – 28 yanvar 2016) — Azərbaycan siyasətçisi, Vahid Azərbaycan Partiyasının sədri. Psixologiya elmləri namizədi

Həyatı
------

Kərrar Əbilov 1930-cu il aprel ayının 28-də Şuşa şəhərində anadan olub. O, əmək fəaliyyətinə 1941-ci ildən, elmi-pedaqoji və bədii yaradıcılıq fəaliyyətinə isə 1950-ci ildən başlayıb.

Onun "Odlu axın" adlı ilk hekayəsi 1950-ci ildə "Azərbaycan gəncləri" qəzetinin elan etdiyi müsabiqədə mükafata layiq görülüb, ilk məqaləsi isə 1951-ci ildə "Lenin tərbiyəsi uğrunda" qəzetində çap edilib.

Həmin vaxtdan başlayaraq o, "Molodyoj Azerbaydjana", "Azərbaycan gəncləri", "Ədəbiyyat və incəsənət", "Bakı", "İnşaatçı", "Bilik" qəzetlərində, "İnqilab və Mədəniyyət" jurnalında vaxtaşırı məqalələr, hekayələr, şeirlər çap etdirib və eyni zamanda təhsilini davam etdirərək 1954-cü ildə Leninqrad Universitetini fərqlənmə diplomu ilə, 1964-cü ildə isə aspiranturanı müəyyən olunmuş vaxtdan 11 ay əvvəl bitirərək psixologiya elmləri namizədi alimlik dərəcəsi alıb. 1952-ci ildən sırf pedaqoji fəaliyyətlə məşğul olan K. Əbilov təhsil sisteminin təkmilləşməsi, paklığı, sağlamlığı uğrunda həmişə mübarizə aparıb və təhsildə pərakəndəliyə qarşı, sistemin bütövlüyü, tamlığı uğrunda var qüvvə ilə çalışıb.

K. Əbilov Azərbaycanın müstəqilliyi, azadlığı, vahidliyi uğrunda mübarizənin həmişə ön sıralarında olub, Vahid Azərbaycan ideyasının təşəkkül tapıb təkmilləşməsi, müxtəlif ölkələrdə yaşayan azərbaycanlıların mənəvi-psixoloji birliyinin yaradılması yolunda mümkün olan bütün vasitələrdən istifadə edib və etməkdədir.

Vahid Azərbaycan Uğrunda Mübarizə İttifaqı, Vahid Azərbaycan Partiyası, "Vahid Azərbaycan" qəzetinin yaradılmasında aparıcı rol oynayan K. Əbilov həm də həmin qurumların rəhbəri olaraq qalır.

Onun 1988-ci ildə yaratdığı Azərbaycan Milli Qurtuluş Cəbhəsi Ermənistanla sərhəddə və Dağlıq Qarabağda yerləşən, azərbaycanlılar yaşayan kəndlərin müdafiəsi yolunda çox tutarlı tədbirlər həyata keçirib və quduzlaşmış erməni millətçilərinin qarşısını ala biləcək özünümüdafiə dəstələri yaratmaqla azərbaycanlıların bu kəndlərdə kütləvi qırğınının qarşısını ala bilib.

Uzun illər indiki Slavyan Universitetində pedaqoq kimi çalışıb.

28 yanvar 2016-cı ildə vəfat edib.

Ailəsi
------

Bir oğlu, bir qızı var.

İstinadlar
----------

1. ↑  "Kərrara yar qismət olmur, olmasın". 2022-03-31 tarixində arxivləşdirilib. İstifadə tarixi: 2013-08-13.
2. ↑  "Bakı xəbər" qəzeti.- 2010.- 5 may.- S. 7.

| ⛭Azərbaycan Respublikası prezidenti seçkilərində prezidentliyə namizədlər |
| --- |
| 1991 | *Ayaz Mütəllibov* |
| 1992 | *Əbülfəz Elçibəy* • İlyas İsmayılov  • Nizami Süleymanov  • Rafiq Abdullayev  • Yaqub Məmmədov |
| 1993 | *Heydər Əliyev* • Kərrar Əbilov  • Zakir Tağıyev |
| 1998 | Etibar Məmmədov  • Əşrəf Mehdiyev  • Firudun Həsənov  • Xanhüseyn Kazımlı  • *Heydər Əliyev* • Nizami Süleymanov |
| 2003 | Etibar Məmmədov  • *İlham Əliyev* • İlyas İsmayılov  • İsa Qəmbər  • Hafiz Hacıyev  • Qüdrət Həsənquliyev  • Lalə Şövkət  • Sabir Rüstəmxanlı |
| 2008 | Fazil Mustafayev  • Fuad Əliyev  • Hafiz Hacıyev  • İqbal Ağazadə  • *İlham Əliyev* • Qulamhüseyn Əlibəyli  • Qüdrət Həsənquliyev |
| 2013 | Araz Əlizadə  • Cəmil Həsənli  • Fərəc Quliyev  • Hafiz Hacıyev  • İqbal Ağazadə  • *İlham Əliyev* • İlyas İsmayılov  • Qüdrət Həsənquliyev  • Sərdar Cəlaloğlu  • Zahid Oruc |
| 2018 | Araz Əlizadə  • Fərəc Quliyev  • Hafiz Hacıyev  • *İlham Əliyev*  • Qüdrət Həsənquliyev  • Razi Nurullayev  • Sərdar Cəlaloğlu  • Zahid Oruc |
| 2024 | Elşad Musayev  • Fazil Mustafa  • Fuad Əliyev  • *İlham Əliyev*  • Qüdrət Həsənquliyev  • Razi Nurullayev  • Zahid Oruc |
| Bölmələrdəki kursivlə verilən adlar həmin seçkidə seçilən prezidenti bildirir |